Tienermeisie tydens betoging doodgeskietArgieffoto ŉ Tienermeisie is Maandag tydens ŉ diensleweringsbetoging in Cato Manor in Durban doodgeskiet. Kol. Jay Naicker, ŉ polisiewoordvoerder, het gesê inwoners het Bellairweg omstreeks 04:00 met klippe en bande wat aan die brand gesteek is versper, en ŉ polisievoertuig is ontbied om die skare uitmekaar te jaag. “Die polisievoertuig kon nie deur al die versperrings op die pad kom nie, en het van ŉ alternatiewe roete gebruik gemaak,” het Naicker gesê. “Nagenoeg 500 mense het die voertuig bestorm. Hulle het die voertuig met klippe gegooi en al die vensters gebreek. Die skare wou die polisiebeamptes uit die voertuig trek.” Volgens Naicker het die beamptes geweerskote in die skare gehoor, en het hulle skote in die skare ingeskiet, waarna die mense uitmekaar gespat het. Die polisie het lewendige ammunisie gebruik. As hulle nie só opgetree het nie, sou die skare hulle beslis doodgemaak het,” het Naicker bygevoeg. Die voertuig het van die toneel weggejaag en hulp ontbied. Die polisie het later na die toneel teruggekeer en gesien ‘n tienermeisie is op die toneel doodgeskiet. Sy is geïdentifiseer as Nqobile Nzuzua (17). Nog ŉ vrou is geskiet en gewond en na ŉ hospitaal geneem vir behandeling. Die onafhanklike polisiedirektoraat ondersoek die voorval.